Nariadenie Rady (EHS) č. 1625/75
z 26. júna 1975
o ochranných opatreniach ustanovených
v Dohode medzi Európskym hospodárskym spoločenstvom a Izraelským štátom
RADA EURÓPSKYCH SPOLOČENSTIEV
so zreteľom na Zmluvu o založení Európskeho hospodárskeho spoločenstva a najmä na jej články 43 a 113,
so zreteľom na návrh Komisie,
so zreteľom na stanovisko Zhromaždenia, [1]
keďže 11. mája 1975 bola podpísaná Dohoda medzi Európskym hospodárskym spoločenstvom a Izraelským štátom, [2] ďalej len "dohoda";
keďže na vykonávanie ochranných doložiek a ochranných opatrení ustanovených v článkoch 12 až 16 a 25 dohody by sa mali prijať podrobné pravidlá na uplatňovanie nariadení spoločenstva, najmä nariadenia Rady (EHS) č. 1439/74 [3] zo 4. júna 1974 o spoločných pravidlách dovozu a nariadenia Rady (EHS) č. 459/68 [4] o ochrane pred dumpingom a pred prémiami a subvenciami zo strany krajín, ktoré nie sú členmi Európskeho hospodárskeho spoločenstva, naposledy zmeneného a doplneného nariadením (EHS) č. 2011/73, [5]
PRIJALA TOTO NARIADENIE:
Článok 1
V prípade postupov, ktoré oprávňujú spoločenstvo použiť ochranné opatrenia podľa článku 12 dohody, a postupov, ktoré môžu odôvodniť uplatnenie ochranných opatrení spoločenstva na základe článku 16 dohody, rozhodne Komisia, bez toho, aby bol dotknutý článok 2 tohto nariadenia, a po preskúmaní skutkovej podstaty vykonanom z jej vlastnej iniciatívy alebo na žiadosť členského štátu, či sú tieto postupy zlučiteľné s dohodou.
V zmysle článkov 12 a 16 dohody a bez toho, aby boli dotknuté ustanovenia článku 2 tohto nariadenia, môže Rada v súlade s postupom a podrobnými pravidlami stanovenými v nariadení (EHS) č. 1439/74, najmä jeho článku 13 ods. 2 a 3, v prípade potreby prijať vhodné opatrenia.
Článok 2
V prípade dumpingu alebo štátnej pomoci, ktoré môžu spoločenstvo oprávniť, aby použilo opatrenia podľa článkov 12 a 14 dohody, rozhodne sa o zavedení antidumpingových alebo vyrovnávacích ciel podľa postupu a podrobných pravidiel ustanovených v nariadení (EHS) č. 459/68.
Článok 3
V prípade postupov, ktoré môžu spoločenstvo oprávniť, aby použilo ochranné opatrenia podľa článkov 13, 15 a 25 dohody, môže Rada za podmienok vymedzených v týchto článkoch prijať vhodné ochranné opatrenia, a to v súlade s postupom a podrobnými pravidlami stanovenými v nariadení (EHS) č. 1439/74, najmä v jeho článku 13 ods. 2 a 3.
V prípade nutnosti a za podmienok stanovených v článkoch 13 a 15 dohody môže:
- Komisia prijať vhodné ochranné opatrenia v súlade s postupom a podrobnými pravidlami stanovenými v nariadení (EHS) č. 1439/74, najmä v jeho článku 12 ods. 2 a 3,
- každý členský štát dočasne prijať ochranné opatrenia stanovené v článku 14 ods. 1 vyššie uvedeného nariadenia, s použitím odsekov 2 až 4 uvedeného článku.
Článok 4
1. Toto nariadenie nebráni uplatneniu nariadení o spoločnej organizácii poľnohospodárskych trhov a z toho vyplývajúcich spoločných alebo vnútroštátnych správnych predpisov, ako aj osobitných nariadení prijatých podľa článku 235 Zmluvy pre spracované poľnohospodárske tovary; uplatňuje sa ako ich doplnok.
2. Článok 3 ods. 2 druhá zarážka však neplatí pre výrobky, na ktoré sa vzťahujú uvedené nariadenia.
Článok 5
Oznámenie spoločenstva podľa článku 16 dohody určené zmiešanému výboru zabezpečí Komisia.
Článok 6
Toto nariadenie nadobúda účinnosť 1. júla 1975.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 26. júna 1975